Lisbeth Bech Poulsen (SF), 2013-11-26:
Jeg synes jo, det er dejligt, når man skal tilbringe en hel dag i salen, at det så er med sådan nogle rigtig gode lovforslag, som vi behandler i dag.
Det har været lang tid undervejs, og det er jo ingen hemmelighed, at SF og andre partier har syntes, at vi skulle kigge på Nordsøbeskatningen
, og da skatteministeren fremlagde det her forslag til, hvordan man kunne lave en model, synes jeg faktisk, det var en rigtig god måde at gøre det på, for vi havde ønsket at kigge på den eksisterende model fra 2003.
Men som jeg også sagde i mit svar til hr. Torsten Schack Pedersen, var der lavet nogle juridiske spidsfindigheder i aftalen fra 2003, der gjorde, at vi simpelt hen ikke kunne røre ved den.
I stedet for at lade stå til synes jeg regeringen og skatteministeren har fundet en rigtig god model, hvor vi siger: Jamen selvfølgelig skal udenlandske selskaber beskattes og have de samme vilkår som DUC, herunder Mærsk.
Det er helt klart.
Så regeringen har lavet en aftale med DF og Enhedslisten, og det vil jeg gerne takke begge partier for, og jeg synes, det har været et rigtig godt forhandlingsforløb, og jeg synes også, at begge partier har bidraget rigtig godt til forløbet, også i forhold til overgangsordningen, som DF's ordfører var inde på.
Det giver os jo et provenu på over 28 mia. kr., som skal bruges i Togfonden DK for at bringe den danske togdrift ind i det 21. århundrede.
Det bliver en togfond, der kommer til at elektrificere togstrækningen i Danmark, indføre en timemodel og sikre hurtigere tog i hele Danmark, ikke kun de store byer, og opgaven giver endda 20.000 arbejdspladser.
Lovforslaget sikrer også, at udenlandske selskaber, som jeg var inde på, betaler skat og har fradrag efter de samme regler som DUC, og det er jo kun rimeligt.
Jeg synes, man må være Venstremand for at synes, at det er rimeligt, at udenlandske virksomheder har en mere gunstig ordning end f.eks. Mærsk.
Lovforslaget indeholder også en overgangsordning – det er noget, vi har diskuteret meget i dag – så selskaberne får en rimelig overgang til de nye regler.
Ændringerne for beskatningen kommer til at ske fra indkomståret 2014.
Nu er der flere ordførere, der har været inde på det før mig, men jeg vil kort ridse det op: Kulbrinteskattesatsen nedsættes fra 70 pct. til 52 pct.; kulbrintefradraget nedsættes fra 250 pct. til 30 pct.
Lige præcis de her to dele sammen med rørledningsafgiften gav jo nogle helt forkerte incitamentsstrukturer – tror jeg det hedder på djøfsk –
i forhold til ikke alene skattesatsen, men også fradragssatserne
Nu er jeg datter af en borebisse, så jeg har hørt meget om de her ting i årenes løb.
Det har givet nogle helt forkerte incitamenter både i forhold til skattesatser og fradrag, og det tror jeg de fleste af os kunne blive enige om, uanset om man er med i aftalen eller ej.
Timemodellen vil jeg også kort sige noget om, det har også været oppe i dag, og det skal vi jo diskutere i et andet regi, eller nogen skal diskutere det i et andet regi, med transportministeren, men jeg synes, det er fantastisk, at vi kan lave en aftale, hvor vi både sikrer en ligelig beskatning og ens regler for de operatører, der er i Nordsøen, og at vi så bruger pengene på pendlerne, på at sikre et moderne tog- og skinnenet i Danmark, som samtidig giver en masse arbejdspladser.
Så jeg synes, det er et fantastisk lovforslag, og jeg er rigtig, rigtig glad for, at vi førstebehandler det i dag.
Jeg tror desværre ikke, der er så meget, der kommer til at rykke sig i udvalgsbehandlingen – det er ellers det, man som standard plejer at sige, nemlig at man glæder sig til udvalgsbehandlingen – men håbet er lysegrønt, så det kan jo være, at vi kan diskutere det her videre.
SF støtter naturligvis lovforslaget og synes, at det er en rigtig god dag i dag.
giver et provenu.
Jeg bliver bare nødt til at blive ved med at påpege det, for det nytter ikke noget at sige, at man hæver skatten.
Altså, det er jo også lidt at gøre grin med de folk, der sidder og kigger herpå: De er jo ikke idioter, og jeg tror godt, at folk kan gennemskue – med de relativt få elementer, der er i den her aftale – hvad det betyder at sænke et fradrag og sænke beskatningen og lave nogle afgifter om.
Men igen: Jeg ved ikke, hvad den konkrete begrundelse – hvis ordføreren hører efter, hvad jeg siger – er for, at det skal være anonymt, men på stående fod har jeg hverken nogen følelser for eller imod, så det kan vi for min skyld godt diskutere.